paragraph_text: Određeno je da svi učenici zagrebačkih srednjih škola, preparandija i njima sličnih škola od navršene 15. godine do navršene 18. godine se imaju javiti 19. svibnja 1941. u 8 sati ujutro na Stadionu u Maksimiru. Sva muška sveučilišna mladež morala se javiti u 8 sati ujutro 14. svibnja 1941. na Stadionu kod Maksimira. Određeno je da će se učenici srednjih škola, preparandija i njima sličnih škola izvan Zagreba, kao i sveučilištarci izvan Zagreba ustrojiti po posebnom pravilniku u satnije u mjestima svog stalnog boravišta 26. svibnja 1941. godine. Od provedbe je izuzeta ona mladež iz prethodnih skupina koja se nalazi u namještenju ili je zaposlena u kakvoj privrednoj djelatnosti kao n. pr. seljačka djeca, koja sudjeluju na radovima u polju.